Mediahuis vra Ramos om verskoningMaria Ramos. (Foto: Simphiwe Mbokazi/ANA) Independent Media het die voormalige uitvoerende hoof van Absa, Maria Ramos, Saterdag om verskoning gevra vir ’n berig waarin vals en lasterlike stellings oor Ramos verlede jaar gemaak is. Dít volg nadat Ramos dié mediahuis hof toe gesleep en die Johannesburgse hooggeregshof Vrydag in haar guns in die lastersaak beslis het. Daar is onder meer in die berig, wat op 9 Desember verlede jaar in onder meer The Star gepubliseer is, beweer dat Ramos die rand gemanipuleer het en dat sy haar skuldig gemaak het aan oortredings wat strafregtelike aanklagte van verraad of korrupsie regverdig. Sy is ook daarvan beskuldig dat sy onbehoorlike quid pro quo-transaksies (iets vir iets) aangegaan het. News24 berig regter May Keightley het Vrydag in die Suid-Gautengse hooggeregshof bevind dat die berig lasterlik was. Keightley het Independent Media beveel om die berig van al sy platforms te verwyder en binne 24 uur ’n verskoning aan Ramos te publiseer. Die verskoning moet ook in die volgende gedrukte uitgawe van The Star verskyn. “Independent Media trek hierdie vals en lasterlike stellings onvoorwaardelik terug en vra onvoorwaardelik om verskoning vir enige skade wat me. Ramos aangerig is,” lui die mediahuis se verskoning.